Vyf vas ná PE-betogings | Maroela Media
Vyf vas ná PE-betogings
Betogers Donderdag in Walmer. Foto: SAPD
Altesaam vyf mense is Donderdag in hegtenis geneem nadat 'n groep inwoners van Port Elizabeth in die Oos-Kaap die strate ingevaar het om oor dienslewering te betoog.
Die betogers, van 'n informele nedersetting, het Donderdag vir die tweede agtereenvolgende dag op verskeie plekke in die spogwoonbuurt, Walmer, saamgedrom en onder meer hoofroetes versper met bande wat aan die brand gesteek is. Van die betogers het ook klippe na verbygaande voertuie gegooi en twee motors beskadig. Die polisie moes skokgranate en rubberkoeëls gebruik om die skare uiteen te jaag. Lees meer hier.
Kapt. Sandra Janse van Rensburg, polisiewoordvoerder, het gesê twee van die vyf mense wat in hegtenis geneem is, word aangekla van openbare geweld. Die ander drie word aangekla van plundery, diefstal en opsetlike saakbeskadiging.
"Vier mense, waaronder 'n polisiekonstabel, is tydens die skermutseling beseer. Die konstabel is na 'n nabygeleë hospitaal geneem vir behandeling," het sy gesê.
Van Rensburg het Vrydag aan Maroela Media gesê sedert die polisie die betogers Donderdagmiddag uitmekaar gedryf het, is die situasie weer kalm.
"Geen voorvalle is sover aangemeld van groepe wat bymekaargekom het nie," het sy gesê.
Die polisie hou egter steeds 'n wakende oog oor die gebied en is op 'n hoë gereedheidsgrondslag.
Daar word vermoed dat die gemeenskap betoog oor onopgeloste diensleweringskwessies tussen die groep inwoners en die Nelson Mandela-metro.